**Saistošo noteikumu Nr.32/2021 “Kārtība, kāda Ogres novada pašvaldība piešķir līdzfinansējumu privātajam bērnu uzraudzības pakalpojuma sniedzējam” paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Saskaņā ar Administratīvo teritoriju un apdzīvoto vietu likumu pārejas noteikumu 6. punktu ar 2021. gada 1. jūlija jaunievēlētās pašvaldības domes pirmo sēdi stājas spēkā jaunizveidotais Ogres novads, kurā ietilpst šādas teritoriālā iedalījuma vienības: Birzgales pagasts, Ikšķiles pilsēta, Jumpravas pagasts, Krapes pagasts, Ķeguma pilsēta, Ķeipenes pagasts, Lauberes pagasts, Lēdmanes pagasts, Lielvārdes pagasts, Lielvārdes pilsēta, Madlienas pagasts, Mazozolu pagasts, Meņģeles pagasts, Ogres valstspilsēta, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts, Tomes pagasts, un izbeidzas visu bijušo pašvaldību domju pilnvaras. Ogres novada pašvaldība ir novadā iekļauto pašvaldību institūciju, finanšu, mantas, tiesību un saistību pārņēmēja. Likuma pārejas noteikumu 17. punkts noteic, ka 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2022. gada 1. jūnijam ir spēkā novadu veidojošo bijušo pašvaldību saistošie noteikumi, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim. Pastāvošais tiesiskais regulējums: Izglītības likuma 17.panta pirmā daļa nosaka, ka katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē; Vispārējās izglītības likuma 21. pants nosaka, ka vietējās pašvaldības savā administratīvajā teritorijā nodrošina vienlīdzīgu pieeju pirmsskolas izglītības iestādēm bērniem no pusotra gada vecuma; 22. pants nosaka, ka pirmsskolas izglītības programmu īsteno pirmsskolas izglītības iestādē vai citā izglītības iestādē, kā arī ģimenē, saņemot metodisku palīdzību izglītības iestādē, kura īsteno licencētu pirmsskolas izglītības programmu, vai pirmsskolas izglītības konsultatīvajā centrā. Likuma "Par pašvaldībām" 15. panta pirmās daļas 4.punkts, saskaņā ar kuriem pašvaldības autonomā funkcija ir gādāt par iedzīvotāju izglītību, tai skaitā pirmsskolas vecuma bērnu no pusotra gada nodrošināšanu ar vietām mācību iestādēs, nodrošinot vienlīdzīgu pieeju pirmsskolas izglītības iestādēm bērniem no pusotra gada vecuma. Pašvaldībām, lai tās nodrošinātu savu funkciju izpildi, saskaņā ar likuma "Par pašvaldībām" 14. panta trešo daļu un 43. panta trešo daļu, ir tiesības likumā noteiktos gadījumos izdot saistošos noteikumus. Jaunizveidotajā Ogres novadā šobrīd ir spēkā šādi saistošie noteikumi par pašvaldības atbalstu un līdzfinansējumu privātajam bērnu uzraudzības pakalpojuma sniedzējam, kas ir izvērtējami:1) Ikšķiles novada pašvaldības domes 2019. gada 27. februāra saistošos noteikumus Nr. 2/2019 “Par pašvaldības līdzfinansējuma nodrošināšanu bērnu uzraudzības pakalpojumam” (apstiprināti ar Ikšķiles novada pašvaldības domes 2019. gada 27. februāra sēdes lēmumu Nr. 5, protokols Nr.2, publicēti “Ikšķiles Vēstis” 16.04.2019. Nr.4 (300));2) Ķeguma novada domes 2017. gada 5. jūlija saistošos noteikumus Nr.7/2017 “Kārtība, kādā Ķeguma novada pašvaldība piešķir un izmaksā atbalstu par bērnu, kurš saņem pakalpojumu pie privātā bērnu uzraudzības pakalpojuma sniedzēja” (apstiprināti ar Ķeguma novada domes 2017. gada 5. jūlija sēdes lēmumu Nr. 233, protokols Nr. 19, 11.§, publicēti “Ķeguma Novada Ziņas” 06.10.2017. Nr. 23/24 (527/528));3) Ogres novada pašvaldības 2016.gada 25.augusta saistošos noteikumus Nr.12/2016 „Kārtība, kādā Ogres novada pašvaldība nodrošina līdzfinansējumu privātam bērnu uzraudzības pakalpojumam” (apstiprināti ar Ogres novada pašvaldības domes 2016. gada 25. augusta lēmumu, protokols Nr.13; 14.§, publicēti “Ogrēnietis” 27.09.2016. Nr.15 (454)).(turpmāk visi kopā – spēkā esošie saistošie noteikumi).Iepriekš minētie spēkā esošie saistošie noteikumi paredz piešķirt pašvaldības līdzfinansējumu privātajam bērnu uzraudzības pakalpojuma sniedzējam atšķirīgā apjomā: bijušajā Ogres novadā 80 EUR, bijušajā Ikšķiles novadā 150 EUR, bijušajā Ķeguma novadā atbalsta apmērs vienam bērnam mēnesī ir vienāds ar vidējiem uzturēšanas izdevumiem vienam izglītojamam pusotra līdz četru gadu vecumam nepieciešamās vidējās izmaksas Ķeguma novada pašvaldības izglītības iestādēs, neiekļaujot izdevumus remontdarbiem un kopējo pamatlīdzekļu nolietojumu, nenorādot konkrētu summu. Bijušajā Lielvārdes novadā saistošie noteikumu par pašvaldības līdzfinansējumu privātajam bērnu uzraudzība pakalpojuma sniedzējam nav bijuši pieņemti. Jaunizveidotās Ogres novada pašvaldības teritorijā veidojās rindas, lai saņemtu pirmsskolas izglītības pakalpojumu bērniem no pusotra gada vecuma. Saskaņā ar Ogres novada Izglītības pārvaldes apkopoto informāciju uz 2021. gada 1. oktobri visā jaunajā Ogres novadā bērnu skaits, kas gaida rindā uz pašvaldības pirmsskolas izglītības iestādēm ir 1122, bet bērni no pusotra gada vecuma, kuriem netiek nodrošinātas vietas pašvaldības pirmsskolas izglītības iestādēs ir 356. Lai risinātu esošo situāciju un sniegtu atbalstu ģimenēm, Ogres novada pašvaldība nodrošina līdzfinansējumu pirmsskolas pakalpojuma saņemšanai privātās izglītības iestādēs Ministru kabineta noteiktajā kārtībā, kā arī līdzfinansējumu privātajiem bērnu uzraudzības pakalpojuma sniedzējiem.Bērni, kas saņem pirmsskolas pakalpojumu privātās izglītības iestādēs:

|  |  |  |
| --- | --- | --- |
| 1,5 - 2 gadi  | 3 - 4 gadi  | 5 - 6 gadi |
| 108  | 44  | 60 |

Bērni, kas saņem bērnu uzraudzības pakalpojumu pie privātajiem pakalpojumu sniedzējiem (aukles):

|  |  |  |
| --- | --- | --- |
| 1,5 - 2 gadi  | 3 - 4 gadi  | 5 - 6 gadi |
| 42(Ikšķilē 20)(Ogrē 22)  | 1 (Ikšķilē 0)(Ogrē 1)  | 0 |

Līdz ar to secināms, ka šāds pašvaldības līdzfinansējuma atbalsts nepieciešams bērniem no pusotra līdz 3 gadu vecumam.Lai Ogres novada pašvaldība atbalstītu ģimenes un sekmētu vecāku iesaistīšanos darba tirgū, un saistībā ar to, ka nav iespējams pilnīgi visiem bērniem nodrošināt vietas pirmsskolas izglītības iestādēs, pašvaldība piešķir līdzfinansējumu privātajiem bērnu uzraudzības pakalpojuma sniedzējiem (turpmāk – pakalpojuma sniedzējs). Pašvaldība plāno piešķirt līdzfinansējumu privāto bērnu uzraudzības pakalpojumu sniedzējiem par pilna laika (darba dienās ne mazāk kā 8 stundas dienā) pakalpojuma sniegšanu vienam bērnam. Izstrādāto saistošo noteikumu projekts paredz, ka līdzfinansējuma apmērs tiks noteikts ar atsevišķu pašvaldības domes lēmumu. Pakalpojuma sniedzējam ir jābūt reģistrētam atbilstoši normatīvo aktu prasībām, kā arī jāsaņem metodiskā palīdzība Ogres novada Izglītības pārvaldē. |
| 2. Īss projekta satura izklāsts | Saistošo noteikumu projekts nodrošina tiesisko regulējumu kārtībai, kādā tiek piešķirts un izmaksāts pašvaldības līdzfinansējums, kā arī kārtībai, kādā tiek noraidīta līdzfinansējuma piešķiršana un pārtraukta tā izmaksa, par bērnu, ja bērns saņem pakalpojumu pie privātā bērnu uzraudzības pakalpojuma sniedzēja.Saistošie noteikumi paredz, ka pakalpojuma sniedzējs par viena bērna uzraudzību saņems pašvaldības domes noteikto līdzfinansējuma apmēru. |
| 3.Informācija par plānoto projekta ietekmi uz pašvaldības budžetu | Uz šo brīdi Ogres novada pašvaldībā ir 43 bērni (Ikšķilē 20 bērni, Ogrē 23 bērni), kas izmanto bērnu uzraudzības pakalpojumu. Līdzfinansējums Ikšķilē ir 150 EUR par vienu bērnu, līdzfinansējums Ogrē ir 80 EUR par vienu bērnu. Jaunajā Ogres novada pašvaldības administratīvajā teritorijā līdzfinansējuma apmēru plānots noteikt ar domes lēmumu saskaņā ar pašvaldības budžetā pieejamajiem finanšu līdzekļiem. Līdz ar to pagaidām nav iespējams izvērtēt saistošo noteikumu projekta ietekmi uz pašvaldības budžetu, bet ietekme tiks izvērtēta, kad tiks gatavots domes lēmums par līdzfinansējuma apmēru. |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Uzņēmējdarbības vidi lēmums ietekmēs pozitīvi, jo tiks nodrošināts bērnu uzraudzības pakalpojums un vecāki varēs atgriezties darba tirgū. |
| 5.Informācija par administratīvajām procedūrām | Saistošo noteikumu izpildi nodrošinās Ogres novada Izglītības pārvalde. Privātpersonas saistošo noteikumu piemērošanā var griezties Ogres novada pašvaldības vienotajos klientu apkalpošanas centros un Ogres novada Izglītības pārvaldē. |
| 6. Informācija par konsultācijām ar privātpersonām | Saistošo noteikumu izstrādes procesā ir veiktas konsultācijas ar privātpersonām (vecākiem, kuri izmanto privātos bērnu uzraudzības pakalpojumus). |

Domes priekšsēdētājs E.Helmanis